L-istaġun tas-sajf intemm u reġa' beda jiżdied ir-ritmu wkoll fl-arena politika. Mhux għax naqas bil-bosta matul is-sajf, bil-Gvern baqa' għaddej bil-ħidma tiegħu u l-Partit Nazzjonalista jwebbel b'elezzjoni ġenerali. Iżda l-ġimgħa tal-Indipendenza dejjem tkun waħda importanti għaż-żewġ mexxejja. Il-Kap tal-Partit Nazzjonalista tradizzjonalment ikun involut fil-festi tal-Indipendenza filwaqt li l-Prim Ministru jkun impenjat bix-xogħol tan-Nazzjonijiet Uniti, fi New York. Hemm tittieħed l-okkażjoni biex isir ukoll xogħol ieħor bħal numru ta' laqgħat bilaterali. Fuq kollox, kienet ġimgħa fejn rajna differenza kbira bejn min qed imexxi l-pajjiż u jwasslu biex jilħaq miri ġodda u min qed imexxi partit li għadu ma jistax isib saqajh tant li l-iktar politika li juża hi dik li, biex jipprova jasal qabel, jipprova jħassar dak li għamel ħaddieħor. Forsi qatt daqs din il-ġimgħa ma indunajna fl-istess perjodu kemm hemm differenza bejn Joseph Muscat u Simon Busuttil. Dan tal-aħħar għamel jiem jitkellem fuq il-Fosos dwar kemm hu kburi li d-deputati tiegħu vvutaw kontra nominat Malti fl-Ewropa. Fl-istess ħin, kompla jispikka għall-mod kif jipprova jirkeb fuq kull karru li jaħseb li jista' jagħtih ftit vantaġġ għax tkun qed titlissen xi kelma kontra l-Gvern ta' Joseph Muscat. Hija xi ħaġa li dehret ċara wkoll fid-diskors ewlieni tiegħu fil-mass meeting fejn ipprova jitkellem fuq kollox u fuq kulħadd, iżda l-unċi proposti konkreti kienu biss dawk li l-Gvern diġà qal li se jindirizza jew se jagħmel. Fuq in-naħa l-oħra, kienet ġimgħa li wriet kemm għandna Prim Ministru li jasal. Mhux biss fejn jixtieq hu iżda, fuq kollox, fejn irid il-poplu. Rajna aħbarijiet li kkonfermaw ir-rispett lejn ir-reputazzjoni ta' pajjiżna. Il-konferma li fit-3 ta' Frar tas-sena d-dieħla Malta reġgħet kienet magħżula biex fiha jiltaqgħu l-mexxejja tal-pajjiżi membri tal-Unjoni Ewropea. Fuq kollox, Malta kienet l-għażla ta' kumpanija Amerikana b'reputazzjoni liema bħalha li trid tiftaħ fabbrika ġdida li se tkun Ħal Far, bit-tim li mexxa n-negozjati f'isem pajjiżna jkun deskritt bħala l-aqwa li qatt innegozjaw miegħu, u dan minn uffiċjal ta' kumpanija b'200 sena esperjenza. Jekk kien hemm prova ta' kemm għandna Kap tal-Oppożizzjoni li jrid iħassar, din hija l-istqarrija biex irreaġixxa għall-aħbar. Ipprova jkun xettiku fuq il-kumpanija li hija l-iktar waħda li qed tikber fis-settur. Ma naqsitx referenza għall-ħaddiema li se jkunu qed jiċċaqilqu mid-De La Rue, dan fl-istess ħin li ma lissen ebda kelma li anke din il-fabbrika se tinvesti iktar f'Malta f'linja differenti u iktar speċjalizzata. Kienet ukoll il-ġimgħa fejn irriżulta li qed iħallu differenza kbira fil-ħajja tan-nies il-miżuri li ħa l-Gvern biex il-poplu jgħix aħjar. Mill-bidu tal-amministrazzjoni naqsu b'5,000 dawk f'riskju ta' faqar jew esklużjoni soċjali. Aħbar li l-valur tagħha jikber meta tiftakar li, meta fil-Gvern kien hemm il-Partit ta' Simon Busuttil, dawn żdiedu bi 18,000 persuna. Però, anke hawn il-Kap tal-Oppożizzjoni xtaq iħassar. Permezz tal-kelliema tiegħu ħareġ jgħid li l-faqar żdied meta titkellem waħedha hemm l-istatistika tal-NSO. Dawn huma biss ftit episodji li juru d-differenza bejn mexxej u ieħor. Nistgħu nsemmu oħrajn bħall-azzjoni fuq il-fish farms wara tant snin, jew l-azzjonijiet fuq l-aċċess għal Manoel Island. Ilkoll prova ta' kif f'pajjiżna għandna mexxej li l-ħin kollu jrid iħassar u ieħor li jwassal. Ix-xorti t-tajba hi li huwa dan tal-aħħar li għandu l-uffiċċju f'Kastilja.